SCB เผยประกัน “โควิด-19” กระแสแรง! 2 สัปดาห์ยอดขายพุ่งกว่าแสนกรมธรรม์
SCB เผยประกัน "โควิด-19" กระแสแรง! 2 สัปดาห์ยอดขายพุ่งกว่าแสนกรมธรรม์
SCB เผยประกัน "โควิด-19" กระแสแรง! 2 สัปดาห์ยอดขายพุ่งกว่าแสนกรมธรรม์
17 มี.ค. 2563

นางณาตยา สุขุม ผู้ช่วยผู้จัดการใหญ่ ผู้บริหารสายงานผลิตภัณฑ์ประกัน ธนาคารไทยพาณิชย์ จำกัด (มหาชน) หรือ SCB กล่าวว่า จากสถานการณ์การแพร่ระบาดของไวรัส COVID-19 ส่งผลให้ประชาชนให้ความสำคัญกับการมีประกันสุขภาพเพิ่มมากขึ้น เพื่อเป็นหลักประกันสุขภาพที่จะสร้างความมั่นใจ ธนาคารจึงได้ร่วมพัฒนาประกัน COVID-19 กับบริษัท เทเวศประกันภัย จำกัด (มหาชน) โดยออกแบบตามความต้องการของลูกค้าเป็นสำคัญ จำหน่ายผ่านช่องทางของสาขาธนาคารไทยพาณิชย์ทั่วประเทศ และ แอป SCB EASY
โดยนำเสนอแผนความคุ้มครองประกัน COVID-19 ประกอบด้วย แผน A COVID-19 Care คุ้มครองค่ารักษาพยาบาล และให้ความคุ้มครองหากอยู่ในภาวะโคม่าจากการติดเชื้อไวรัส COVID-19 โดยในแผน A นั้น มอบค่ารักษาพยาบาลสูงสุด 1 แสนบาท และในกรณีที่อยู่ในภาวะโคม่าซึ่งแพทย์ลงความเห็นว่าไม่มีวิธีการรักษาให้หายได้มอบวงเงินคุ้มครองสูงสุด 1 ล้านบาท และแผน B COVID-19  Plus รับเงินก้อนสูงสุด 1 แสนบาท เมื่อตรวจพบการติดเชื้อไวรัส COVID-19 และรับผลประโยชน์สูงสุด 50,000 บาท กรณีเสียชีวิตจากอุบัติเหตุ
“ธนาคารได้รับการตอบรับที่ดีมาก โดยมีผู้สนใจซื้อประกัน COVID-19 ผ่านช่องทางสาขามากกว่า 100,000 กรมธรรม์ ทั้งที่เปิดจำหน่ายมาได้เพียง 2 สัปดาห์เท่านั้น ซึ่งการตอบรับดังกล่าว สะท้อนว่าลูกค้าตระหนักถึงความสำคัญของการมีประกันที่ตอบสนองได้ตรงความต้องการของตัวเองมากขึ้น ซึ่งประกัน COVID-19 ที่ธนาคารจัดจำหน่าย สามารถตอบโจทย์ได้ถึง 2 แบบประกันด้วยกัน ได้แก่ COVID-19 Care (เน้นเรื่องค่ารักษาพยาบาลและให้ความคุ้มครองเมื่อเข้าสู่ระยะโคม่า) และ COVID-19 Plus (เจอ จ่ายเงินก้อนเมื่อตรวจพบว่าเจ็บป่วยจากเชื้อไวรัส COVID-19)”นางณาตยา กล่าว
โดยธนาคารประเมินว่าธุรกิจประกันผ่านช่องทางสาขา (Bancassurance) ปีนี้เติบโตตามเป้าหมายที่วางไว้ โดยเฉพาะประกันสุขภาพ ซึ่งเป็นประกันที่ธนาคารให้ความสำคัญอย่างจริงจังในปีนี้ โดยก่อนหน้านี้ ธนาคารร่วมกับบริษัทไทยพาณิชย์ประกันชีวิต จำกัด (มหาชน) หรือ SCBLIFE บริษัทในเครือ FWD Group เปิดตัวประกัน SCB Multi Care Multi Claims “เคลมคุ้มกลุ่มโรคร้าย” ซึ่งได้รับการตอบรับเป็นอย่างดีเช่นกัน
ทั้งนี้เนื่องจากผู้บริโภคยังคงซื้อประกันแต่ละประเภทที่ตรงตามความต้องการของตัวเองในแต่ละด้าน เช่น ความคุ้มครอง ประกันสุขภาพ ออมเงิน หรือประกันควบการลงทุน ในส่วนของ COVID-19 ที่มีกระแสตอบรับค่อนข้างสูงเนื่องจากเป็นภาวะที่โรคกำลังแพร่ระบาดและผู้บริโภคมีความกังวล จึงมองหาผลิตภัณฑ์ที่คุ้มครองทั้งตนเองและครอบครัวได้ตรงความต้องการโดยเฉพาะ ทั้งนี้ ผลิตภัณฑ์ประกันถือเป็นเครื่องมือทางการเงินที่ช่วยบริหารความเสี่ยงกรณีเกิดเหตุการณ์ไม่คาดคิด และในปัจจุบันนี้มีแบบประกันที่หลากหลายที่ช่วยในการบริหารจัดการความเสี่ยงในหลายๆ ด้าน จึงทำให้ผู้บริโภคสามารถเลือกแบบประกันให้ตรงกับความต้องการของตัวเองได้